పుష్పపూజ

పుష్ప పూజ అనగా భగవంతుని పుష్పాలుతో చేసే పూజ. 

 విశేషాలు 
భగవంతుని ఆరాధించడంలో పూజ చేసే సమయంలో పుష్పాలకు ఒక ప్రత్యేక స్థానం వుంది. దేవునికి చేసే పూజలో  పుష్ప పూజకు  ఎంతో ప్రాధాన్యతనిస్తారు. ఎంతో ఇష్టంగా భగవంతుని పాదాల వద్ద పువ్వులను వుంచి భక్తిపూర్వకంగా నమస్కరిస్తారు.. అంతేకాదు ఆయనను వివిధ రకాల రంగుల పువ్వుతో అలంకరించి ఆనందిస్తారు. 

భగవంతుడు ఈ ప్రపంచంలొ అనేక రకాల పువ్వులను ప్రసాదిస్తాడాని, ఆ పుష్పలను అతనికి చెందినవిగా భావించి అతని పూజకే వినియోగించడం  సాంప్రదాయం గా కొనసాగుతుంది. 

అన్ని పుష్పాలు పూజకు పనికిరావని పెద్దలు చెబుతారు. పూలలో సువాసనలను వెదజల్లే వాటిని మాత్రమే పూజకు ఉపయోగిస్తారు.ఒక్కొక్క రకం పువ్వు ఒక్కొక్క దేవునికి ప్రీతిపాత్రంగా భావిస్తారు.

పుష్పపూజను వివిధ వ్రతాలలో భాగంగా రకరకాల పూలతో ఆయా దేవుళ్లను పూజిస్తే అధికమైన ఫలితం లభిస్తుందని ప్రజల నమ్మకం.

 భగవద్గీత ప్రకారం 
భగవద్గీతలో  శ్రీకృష్ణపరమాత్మ చెప్పినట్లుగా భక్తిపూర్వకంగా పరిశుద్ధమైన మనస్సుతో ఎవ్వరైతే ఆయనకు ఆకును గానీ, ఒక పువ్వును గానీ, ఒక పండును గానీ, కొద్దిపాటి జలాన్ని గానీ సమర్పించిన యెడల అట్టివారి యొక్క భక్తి నైవేద్యాన్ని తృప్తిగా ఆరగిస్తాను అన్నాడు. 

ఈ పువ్వులతో పూజ చేసే విషయంలో ధనికులని గానీ, పేదలను గానీ తారతమ్యం లేదు. పువ్వులు అందరికి  అందుబాటులో వుంటాయి. మన పురాణ గాథల్లో ఎందరో. భక్తులు ఆ స్వామికి ఫలపుష్పాదులను సమర్పించి ధన్యులైనారన్న ఉదంతాలు మనకు కనపడతాయి.

 వివిధ రకాల పూజలు 
విదురుడు,  ద్రౌపది ఆ సర్వేశ్వరునికి పత్రాలను సమర్పించారు. ఇక గజేంద్రుడు స్వామిని పుష్పాలతోనే అర్చించాడు. శబరి ఫలాలను సమర్పించుకుంది. రంతిదేవుడు తోయమును సమర్పించుకున్నాడు. 

 విష్ణువుకు ప్రీతి కలిగించే పుష్పాలు 
అహింసా ప్రధమం పుష్పం పుష్పమింద్రియ నిగ్రహం

సర్వభూతదయా పుష్పం క్షమా పుష్పం విశేషతః |

శాంతి పుష్పం తపఃపుష్పం ధ్యాన పుష్పం తథైవచ

సత్యమష్టవిధం పుష్పం విష్ణోః ప్రీతికరం భవేత్ ||

ఈ శ్లొకం లో శ్రీ మహావిష్ణువుకు  అత్యంత ప్రీతి పాత్రమైన ఎనిమిది పుష్పముల గురించి చెప్పబడింది.   వీటిలో         

 మొదటిది అహింస ,
 రెండవది      ఇంద్రియ నిగ్రహము,
 మూడవది    సర్వభూతములయందు దయ కలిగి ఉండుట,
 నాలుగవది   క్షమ,
 ఐదవది      శాంతము,
 ఆరవది      తపస్సు,
 ఏడవది      ధ్యానము,
 ఎనిమిదవది  సత్యము . 

ఈ సుగుణములను మనం అలవరించుకొని ఆ భగవంతునికి మనం ప్రీతిపాత్రులము అవ్వాలి. 

అనగా ఆహింస, ఇంద్రియ నిగ్రహం, సర్వభూత దయ, క్షమాగుణం, శాంతి, తపస్సు, ధ్యానం, సత్యం అనే ఎనిమిది మనఃపుష్పాలను ఆ సర్వేశ్వరునికి ప్రీతికరంగా సమర్పించుకోవాలన్నారు ఆది శంకరాచార్యులు.

పాపపరిహారానికీ, పుణ్యప్రాప్తికీ, ఐశ్వర్యాభివృద్ధికీ, పుష్పమాల తప్పనిసరి అని కులార్ణవ తంత్రం చెబుతోంది.

 పూజకు పనికిరాని పుష్పాలు 
పూజకు పనికిరాని పువ్వుల గురించి కూడా మన పెద్దలు చెప్పారు. పురిటివారు, మైలవున్నవారు బహిష్టులైనవారు పువ్వులను తాకరాదన్నారు. అలాగే క్రింద భూమ్మీద పడిన పువ్వులను, వాసన చూసిన పువ్వులనూ, కడిగిన పువ్వులను పూజకు వినియోగించరాదు,

ఎడమ చేత్తో కోసిన పువ్వులు పూజకు పనికి రావు.  పూలు కోసేటప్పుడు విడిచిన దుస్తులను మరలా ధరించి కోయరాదు. శుచిగా స్నాన మాచరించిన తర్వాతే పూవులను కోసి పూజకు ఉపయోగించాలి. వాడిపోయిన పువ్వులను, దుర్గంధ భూయిష్టమైన పువ్వులనూ పూజకు ఉపయోగించరాదు.

 పద్ధతులు 
పువ్వులను పూజ చేసేటప్పుడు కూడా కొన్ని పద్ధతులను ఉపయోగిస్తారు. మధ్యవేలు ఉంగరపు వేలుతో పువ్వులను తీసుకుని దైవానికి సమర్పించాలి. అలా పువ్వులను భగవంతునికి సమర్పించేటప్పుడు, పువ్వులు క్రింది ముఖంగా వుండకుండా జాగ్రత్త పడాలి.

బిల్వ దళాలకు, తులసీ దళాలకు ఈ నియమాలు వర్తించవు. వాటిని ఏ విధంగానైనా సమర్పించుకోవచ్చును. మిగతా పుష్పాలను, ఫలాలను, అవి ఏ విధంగా చెట్టుమీద వుంటాయో ఆ విధంగానే మనం దైవానికి అర్పించుకోవాలి అని చెబుతారు.

పూజా పుష్పాలు
 పున్నాగ
 సంపంగి
 పొగడ
 గన్నేరు
 మొగలి
 కమలం
 జిల్లేడు
 కదంబ
 పారిజాతం
 మల్లి
 చేమంతి
 మందార
 దానిమ్మ

 మూలాలు 

వర్గం:పూజలు
వర్గం:పుష్పాలు